Harry Potter is die titel van 'n reeks van sewe fantasieromans geskryf deur die Britse skryfster J.K. Rowling, asook die naam van die hoofkarakter in die romans. Die boeke handel oor die avonture van 'n jong towenaar en sy vriende Ron Weasly en Hermione (Hermien) Granger. Gebeure in die verhaal speel meestal af by Hogwarts Skool vir Heksery en Towerkuns, 'n akademie vir jong towenaars en hekse. Die sentrale konflik waarin Harry gewikkel is, is teen 'n bose towenaar, die Heer Voldemort, wat Harry se ouers vermoor het as deel van sy planne om die towerwêreld oor te neem. Vandat die eerste roman Harry Potter and the Philosopher's Stone (in Afrikaans Harry Potter en die Towenaar se Steen) in 1997 verskyn het, wat in die VSA hernoem is as Harry Potter and the Sorcerer's Stone, het die boeke ontsettend populêr geword onder lesers van alle ouderdomme, en het die reeks positiewe kommentaar van kritici uitgelok. Uit die romanreeks het films, videospeletjies en ander produkte verskyn.